LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 40**

**2019. gada 8. maijā**

Atklāta sēde, sākas plkst. 10.00, beidzas plkst. 11.20

Komisijas sēde notiek Rīgā, Jēkaba ielā 16, komisijas sēžu zālē

Piedalās:

komisijas locekļi: **Juris Rancāns *(komisijas priekšsēdētājs)*, Aldis Blumbergs *(komisijas priekšsēdētāja biedrs)*, Edvīns Šnore *(komisijas priekšsēdētāja biedrs)*, Jānis Ādamsons, Raimonds Bergmanis, Ivans Klementjevs, Ainars Latkovskis**

**uzaicinātie:**

* VAS “Valsts nekustamie īpašumi” valdes priekšsēdētājs **Andris Vārna**
* VAS “Valsts nekustamie īpašumi” valdes locekle **Kitija Gruškevica**
* Finanšu ministrijas Juridiskā departamenta direktors **Artis Lapiņš**
* Finanšu ministrijas Juridiskā departamenta Iepirkumu politikas un valsts nekustamo īpašumu pārvaldīšanas politikas nodaļas vadītāja **Inga Bērziņa**
* Valsts ieņēmumu dienesta Nodrošinājuma pārvaldes direktore **Antra Gremzde**
* Iekšlietu ministrijas Nodrošinājuma valsts aģentūras direktors **Ēriks Ivanovs**
* Iekšlietu ministrijas Nodrošinājuma valsts aģentūras direktora vietniece, Īpašumu, bruņojuma un materiālo rezervju departamenta vadītāja **Natālija Rateniece**
* Tieslietu ministrijas valsts sekretārs **Raivis Kronbergs**
* Tiesu namu aģentūras valdes locekle **Santa Sausiņa**
* Latvijas Republikas ģenerālprokurors **Ēriks Kalnmeiers**
* LR Prokuratūras Administratīvā direktora vietniece **Ineta Mickāne**
* LR Prokuratūras Saimnieciskā nodrošinājuma nodaļas vadītāja vietniece **Argunda Gulbe**
* Korupcijas novēršanas un apkarošanas biroja Ceturtās atsevišķās nodaļas priekšniece **Zane Gokbaga**
* Korupcijas novēršanas un apkarošanas biroja Pirmās pārvaldes priekšniece **Anna Aļošina**

**komisijas darbinieki: vecākā konsultante Ieva Barvika, konsultantes Inese Silabriede, Daina Sunepa, konsultants Māris Veinalds**

**Sēdi vada:** komisijaspriekšsēdētājs J.Rancāns

**Protokolē:** D.Sunepa

Darba kārtība:

**Tiesībaizsardzības iestāžu ēku nodrošinājums un apsaimniekošana.**

**J.Rancāns** atklāj sēdi un informē par darba kārtību.

**A.Latkovskis** jautā, kādēļ sēdē nepiedalās VAS “Valsts nekustamie īpašumi” (turpmāk – VNĪ) padomes priekšsēdētājs Mārtiņš Bičevskis, un secina, ka viņš acīmredzot neuzskata šodien izskatāmo jautājumu par pietiekami svarīgu.

**A.Vārna** paskaidro, ka komisijas uzaicinājuma vēstulē netika minētas konkrētas amatpersonas. Turklāt padomes un valdes funkcijas nedaudz atšķiras.

**J.Rancāns** norāda, ka gadījumā, ja deputātiem būs kādi jautājumi VNĪ padomes priekšsēdētājam, komisija nosūtīs viņam vēstuli.

Iepazīstina ar uzaicinātajām amatpersonām.

Dod vārdu VNĪ pārstāvjiem un norāda, ka prezentācijai atvēlēta aptuveni pusstunda.

**A.Vārna** sāk prezentāciju “Pārskats – tiesībsargājošās iestādes VNĪ” *(prezentācijas materiāls pievienots protokolam).*

Uzņēmums VNĪ dibināts 1996. gadā, tā 100% akcionārs ir Finanšu ministrija. VNĪ strādā 475 darbinieki. Uzņēmuma pārvaldītā kopējā ēku platība ir 1,1 miljons m2. VNĪ ir vairāk nekā 4000 zemes īpašumi, vairāk nekā 1200 būves, ēkas un palīgēkas. Nekustamo īpašumu projektu budžets – 146 miljoni *euro*, VNĪ kapitālieguldījumi – 22,5 miljoni *euro*.

A.Vārna iepazīstina ar VNĪ padomes un valdes sastāvu, un atzīmē, ka esošā valde darbojas salīdzinoši nesen – 1,5 gadus.

Pagājušajā gadā tika izstrādāta VNĪ darbības stratēģija, un tās pamatvirzieni ir:

* veidot biroju valsts nākotnei;
* droša un efektīva valsts infrastruktūra;
* ilgtspējīgi pārvaldīts kultūrvēsturiskais mantojums.

VNĪ pamatvērtības ir vērtīgi un ilgtspējīgi īpašumi, apmierināti klienti un ilgtspējīga darbība. Visa pamatā ir iesaistījušies un motivēti darbinieki.

Salīdzinot ar iepriekšējo VNĪ darbību, ir veiktas izmaiņas: uzmanības centrā ir klienti, ar kuriem tiek veidota sadarbība un izzinātas viņu vajadzības.

Kopējais valstij piederošo nekustamo īpašumu portfelis ir 14 700 ēkas/būves, no kura VNĪ pārvalda 23 %. Reāli tie varētu būt tikai 15 %, jo nav ietverti dati par īpašumiem, kas pieder valsts kapitālsabiedrībām. No 13 809 valstij piederošo zemesgabalu skaita VNĪ pārvalda mazāk nekā 1 %.

Pagājušajā gadā tika sākta nekustamo īpašumu portfeļa izstrāde, un to plānots pabeigt šā gada vasarā. Kopā portfelī ir 439 īpašumi. 45 % portfeļa īpašumu atrodas Rīgā (190 īpašumi). Uzņēmums ir veicis portfeļa sastāva analīzi, reģionālo sadalījumu un tehniskā stāvokļa novērtējumu. VNĪ portfeļa struktūra: 45 % biroja ēkas, 12 % neperspektīvie/neizmantojamie īpašumi, t.sk., tukši, sliktā tehniskā stāvoklī esoši, 12 % industriālie objekti, 3 % robežkontroles punkti, 20 % kultūras un izglītības objekti, 8 % citi objekti.

A.Vārna informē par VNĪ paveikto vidi degradējošu objektu programmas ietvaros, jo viena no VNĪ funkcijām ir bīstamības un avārijas situāciju novēršana ēkās. 2018. gadā sakārtoti 43 objekti: atsavinātas 38 būves, atjaunota 1 būve, nojauktas 3 būves, veikti remontdarbi 1 objektā.

A.Vārna informē VNĪ klienti ir arī šādas tiesībaizsardzības iestādes: Korupcijas novēršanas un apkarošanas birojs (turpmāk – KNAB), Iekšlietu ministrija, Valsts robežsardze, Valsts policija, Valsts drošības dienests, Latvijas Republikas Augstākā tiesa, Valsts ieņēmumu dienesta (turpmāk – VID) Nodokļu un muitas policijas pārvalde, Tiesu administrācija, Latvijas Republikas Prokuratūra, Iekšējās drošības birojs, Valsts bērnu tiesību aizsardzības inspekcija, Latvijas Republikas Tiesībsargs. VNĪ ir līgumattiecības ar Nodrošinājuma valsts aģentūru. Kopējā tiesībaizsardzības iestādēm iznomātā platība ir 84 732 m2. Kopējais noslēgto līgumu skaits – 40 jeb 22 % no VNĪ nomas portfeļa. Apsaimniekošanas līgumu skaits – 13.

VNĪ, līdzīgi kā citas valsts iestādes, nomas maksas aprēķina saskaņā ar Ministru kabineta noteikumiem nr.97 “Publiskas personas mantas iznomāšanas noteikumi” Peļņa netiek gūta. Valsts iestādes apmaksā tikai nekustamo īpašumu pārvaldīšanai iztērētos izdevumus, proti, apsaimniekošanas izmaksas, izdevumus kapitālajiem remontiem, zemes nomas maksu (trešajai personai), papildu izmaksas, kapitāla izmaksas un VNĪ netiešās izmaksas, kā arī papildu maksājumus – apdrošināšanu, valsts zemes nomu un nekustamā īpašuma nodokli.

A.Vārna norāda, ka remontdarbu un investīciju plānu mērķis ir saglabāt īpašuma vērtību visa nekustamā īpašuma dzīves ciklā, nosakot nepieciešamo ieguldījumu apmēru. Tas skar ēku konstruktīvo elementu un inženierkomunikāciju remontdarbus, jaunu sistēmu izbūves darbus u.c. Remontdarbu investīciju plānu izmantošana ietver daļu no nomas maksas un ilgtermiņa biznesa plānu izstrādi. Šobrīd VNĪ tiesībaizsardzības iestādēm ir veikuši 79 % no Remontdarbu investīciju plāna par 9,08 miljoniem *euro*. Minētā summa tiks izlietota atbilstoši prioritātēm.

A.Vārna sniedz konkrētus piemērus par ēkas Rīgā, Raiņa bulvārī 27 pārvaldīšanu, salīdzinot divus scenārijus. Pastāsta par Iekšlietu ministrijas kompleksa ieguldījumiem un darbiem, kā arī ieguldījumiem VID ēkā.

No VNĪ pārvaldības pamatvirzieniem A.Vārna atzīmē klientu apkalpošanas centru, menedžmenta sistēmas ieviešanu, pakalpojumu grupēšanu, apsaimniekošanas darbības pārskatīšanu, energopārvaldību un uzkrājumu komponenti resora ietvaros.

A.Vārna lūdz K.Gruškevicu turpināt prezentāciju un informēt par infrastruktūras attīstības projektiem.

**K.Gruškevica** informē, ka kopumā VNĪ šobrīd ir aktuāli gandrīz 100 attīstības projekti. No tiem 34 projektos notiek reāli būvniecības vai rekonstrukcijas darbi (160,2 milj. *euro*), 40 ir uzturēšanas projekti (4,8 milj. *euro*), bet 25 ir projektu idejas (185 milj. *euro*).

Attīstības projektu sadalījums pēc lietotāja 2019. gadā ir šāds:

19 projekti – Kultūras ministrijai (118,2 milj. *euro*), 1 – LR Prokuratūrai (11,5 milj. *euro*), 4 – robežšķērsošanas vietas (15,5 milj. *euro*), 6 – Finanšu ministrijai (10,3 milj. *euro*), 2 – Iekšlietu ministrijai (2,7 milj. *euro*) utt.

K.Gruškevica pastāsta par robežšķērsošanas vietu attīstību Iekšlietu ministrijas, VID un PVD vajadzībām, konkrētiem projektiem un tos raksturojošiem rādītājiem *(skat. prezentācijas materiāla 21. – 25. lpp.).*

Iepazīstina ar infrastruktūras attīstības projektiem Iekšlietu ministrijas, Prokuratūras, Tieslietu ministrijas, VID, KNAB vajadzībām, kā arī norāda uz pabeigtajiem projektiem *(konkrētus projektus skat. protokolam pievienotajā prezentācijas materiālā).*

K.Gruškevica vērš uzmanību uz BIM pilotprojektu, kas tiek īstenots Aspazijas bulvārī 7 Prokuratūras vajadzībām, izmantojot digitālās tehnoloģijas, kas savukārt ļauj vieglāk novērst tehniskas problēmas, modelēt inženiertīklus u.c. Vērš uzmanību uz pamatprojekta un VNĪ ieguvumiem no pilotprojekta.

Attīstības projektu iespējamie finansējuma avoti ir valsts budžets, VNĪ kapitālieguldījumi (aizņēmums Eiropas Investīciju bankā), publiskā un privātā partnerība, Eiropas Savienības fondi. K.Gruškevica atzīmē Lietuvas Republikas veiksmīgo praksi attīstības projektu īstenošanā.

**A.Vārna** turpina prezentāciju un pastāsta par VNĪ konceptuālo piedāvājumu attiecībā uz VNĪ darbību optimizāciju budžeta ietvaros.

VNĪ, optimizējot savu darbību, plāno 2019. gadā sava budžeta ietvaros rast finansējumu Iekšlietu ministrijas objektu vajadzībām šādu izmaksu pārdalei un segšanai:

1. 100 000 *euro* gadā 5 robežkontroles punktiem (pietrūkst nomas maksām un apsaimniekošanas izdevumiem).

2. 1,08 milj. *euro* gadā 12 objektiem (lai segtu izmaksas esošajos nomas līgumos (apsaimniekošanas pakalpojumu izmaksu pieaugums, nomas maksas pārrēķins).

3. 5 objektiem – notiek sarunas ar Nodrošinājuma valsts aģentūru (par Apsaimniekošanas pasākumu plānu, lai pārietu uz nomas attiecībām).

Galvenie izaicinājumi valsts portfeļa stratēģijai 2019.-2022. gadā ir īpašumi ar nenosegtām “nomas” izmaksām; tukši, nolietoti, vidi degradējoši īpašumi; nepieciešamība pēc jauniem birojiem.

2030. gadā VNĪ plāno sasniegt šādus mērķus: 1) vērtīgi, ilgtspējīgi īpašumi; 2) ilgtspējīga īpašuma pārvaldīšana; 3) modernu biroju telpu attīstīšana.

A.Vārna vērš uzmanību uz Iekšlietu ministrijas infrastruktūras attīstības virzieniem:

1. Nacionālā attīstības plāna 2021.-2027. virzienā “Kvalitatīva dzīves vide un teritoriju attīstība” pieteikums “Valsts iestāžu infrastruktūras optimizācija: vienoto valsts biroju izveide”:

Iekšlietu ministrijas vienotais valsts birojs – struktūrvienību optimizācija Gaujas ielā 15, Rīgā;

VUGD depo optimizācija – reģionālais pārklājums atbilstoši noslodzei.

2. Līdz 2020. gada II ceturksnim: Iekšlietu ministrijas izmantoto īpašumu inventarizācija un attīstības stratēģijas izstrāde. Iekšlietu ministrijas un VNĪ izveidota darba grupa.

A.Vārna sniedz piemēru saistībā ar ēkas Rīgā, Gaujas ielā 15 pārbūvi.

**J.Rancāns** pateicasun jautā, vai institūciju pārstāvji vēlas ko piebilst saistībā ar prezentāciju.

*Finanšu ministrijas*, *Valsts ieņēmumu dienesta, Iekšlietu ministrijas pārstāvjiem piebilžu nav.*

Tieslietu ministrijas valsts sekretārs **R.Kronbergs** pateicas par prezentāciju. Vērš uzmanību, ka tiesībsargājošajām iestādēm problēma ir nomas maksa, jo tai nepieciešamais finansējuma pieprasījums netiek pilnībā apmierināts. Iesaka jautājumu izdiskutēt Ministru kabineta līmenī. Institūcijām jāiesniedz starpresoru informatīvais ziņojums par nomas maksas izlīdzinājuma pieaugumu, kā arī jāpieprasa finansējums no valsts budžeta, lai attīstība un telpu nodrošināšana notiktu vienmērīgi. Šā jautājuma atrisināšana būtu liels solis uz priekšu.

Latvijas Republikas ģenerālprokurors **Ē.Kalnmeiers** attiecībā uz prezentācijā minēto, ka ir pabeigts Ogres prokuratūras ēkas remonts, komentē, ka pagaidām izremontēts tikai viens no diviem stāviem.

**K.Gruškevica** paskaidro, ka VNĪ vairākos objektos darbus veic pa kārtām – atkarībā no finansējuma.

**J.Rancāns** dod vārdu KNAB pārstāvei A.Aļošinai.

**A.Aļošina** informē, ka pēdējā pusotra gada laikā KNAB sadarbība ar VNĪ ir ļoti uzlabojusies. Tomēr saistībā ar jauno KNAB ēku bija un ir atsevišķas problēmas.

**J.Rancāns** aicina deputātus uzdot jautājumus.

**J.Ādamsons** pateicas VNĪ pārstāvjiem par prezentāciju.

Saistībā ar biežo VNĪ vadības maiņu jautā, vai tiek pārņemts iepriekš sasniegtais.

Lūdz VNĪ paskaidrot, kāds 1996. gadā bija Valsts nekustamo īpašumu aģentūras izveides mērķis un vai tas ir sasniegts.

**A.Vārna** skaidro, ka jaunā VNĪ vadība neko nepārmantoja, bet gan pilnībā mainīja uzņēmuma struktūru un darbību. Ja uzņēmuma iepriekšējai darbībai vairāk bija raksturīga dažādu dokumentu un noteikumu izstrāde, tad šodien galvenais ir klients un īpašuma vērtīgums.

1996. gadā izveidotās Valsts nekustamo īpašumu aģentūras mērķis bija nekustamo īpašumu pārņemšana no dažādām organizācijām, no kurām šodien daļa vairs neeksistē.

Bija plāns, ka VNĪ varētu pārņemt visus valsts nekustamos īpašumus, bet līdz šim dažādu iemeslu dēļ tas nav realizēts.

Kā nākotnes vīziju A.Vārna redz VNĪ kā kompetences centru. Šobrīd tiesībaizsardzības iestāžu dažādu projektu realizācijā ir vērojams saiknes trūkums.

**J.Ādamsons** atzīst par pareizu sākotnējo mērķi, ka VNĪ pārņem visu ministriju un tiesībsargājošo iestāžu ēkas savā īpašumā, lai minētajām institūcijām nebūtu jādomā par lietām, kas ir ārpus to kompetences. Diemžēl VNĪ pārvalda tikai 23 % valstij piederošo nekustamo īpašumu. Tātad mērķis vairāk nekā 20 gadu laikā nav sasniegts. Tas gan nav jāuztver kā pārmetums pašreizējai VNĪ vadībai.

J.Ādamsons aktualizē jautājumu par ēku nomas maksu. Pauž viedokli, ka pašreizējā nomas maksas iekasēšanas sistēma nav pareiza, proti, tā nebūtu jāparedz tiesībaizsardzības iestāžu ikgadējā budžetā, bet gan uzreiz jāpārskaita VNĪ.

**Ē.Kalnmeiers** piekrīt J.Ādamsona viedoklim.

**J.Rancāns** lūdz VNĪ amatpersonu viedokli.

**A.Vārna** atzīst, ka nākotnē varētu tikt ieviests deputāta J.Ādamsona minētais modelis. Norāda, ka šobrīd VNĪ darbība notiek atbilstoši Ekonomiskās sadarbības un attīstības organizācijas *(angl. – OECD)* prasībām un starptautiskajiem finanšu standartiem. Uzsver, ka naudas plūsma ir pārredzama un kontrolēta un tas attiecas arī uz nomas maksām.

**J.Ādamsons** norāda, ka, piemēram, prokuroriem nebūtu jādomā par ēku uzturēšanu un apsaimniekošanu. Uzskata, ka iniciatīvai sakārtot sistēmu un padarīt to efektīvāku jānāk no VNĪ puses, jo nav pieļaujams, ka, piemēram, Valsts policijas ēkas, no kurām daļa ir sliktā stāvoklī, pieder dažādiem īpašniekiem, līdz ar to nav konkrēta atbildīgā. Norāda uz KNAB jaunās ēkas būvniecības problēmām. Interesējas, vai beidzot ir saņemta apdrošināšanas kompensācija no Baltijas Apdrošināšanas Nama par Rīgas pils ugunsgrēku.

*Finanšu ministrijas pārstāvji nekomentē šo jautājumu.*

**I.Klementjevs** pateicas VNĪ pārstāvjiem par prezentāciju.

Norāda, ka starp tiesībaizsardzības iestāžu ēkām daudzas ir ļoti sliktā un vidi degradējošā stāvoklī, kā arī min konkrētus piemērus.

**A.Vārna** un **K.Gruškevica** norāda, ka apzinās šo problēmu.

**I.Klementjevs** uzskata, ka Valsts ieņēmumu dienesta ēka pirkta par pārāk dārgu cenu, bet vienlaikus nav uzbūvēti trotuāri, lai gājēji varētu ēkai piekļūt.

**A.Vārna** norāda, ka tā ir privāta zeme, uz kuras drīzumā tiks attīstīti projekti.

**I.Klementjevs** interesējas par Prokuratūras ēku Dzirnavu ielā 113.

**Ē.Kalnmeiers** informē, ka šobrīd notiek rekonstrukcijas darbi ēkā Aspazijas bulvārī 7, un tos ir paredzēts pabeigt 2021. gada janvārī. Pēc ēkas nodošanas ekspluatācijā uz to pārcelsies visas Prokuratūras struktūrvienības, tai skaitā no ēkas Dzirnavu ielā 113, kura ir ļoti sliktā stāvoklī.

**J.Ādamsons** jautā, kad tiks remontēta ēka Kalpaka bulvārī 6, kurā atrodas Ģenerālprokuratūra.

**Ē.Kalnmeiers** paskaidro par Prokuratūrai piedāvāto ēku Kalpaka bulvārī 4, kura pieder Latvijas Universitātei un ir labi uzturēta, bet, lai to pārņemtu valsts īpašumā un piemērotu Prokuratūras vajadzībām, būtu vajadzīgi ievērojami finanšu līdzekļi.

Savukārt par ēku Kalpaka bulvārī 6, kuras tehniskais stāvoklis ar katru gadu pasliktinās, risinājuma nav. Pastāsta par Valsts kontroles aizrādījumiem, ēkas uzturēšanai un apsaimniekošanai nepieciešamo finansējumu un veiktajiem remontiem. Uzsver, ka ēkas sliktā stāvokļa dēļ tajā ir kauns uzņemt ārvalstu delegācijas.

**J.Ādamsons** jautā, kam pieder ēka Kalpaka bulvārī 6.

**Ē.Kalnmeiers** atbild, ka valstij (pārvalda VNĪ) un Prokuratūra ir nomnieks.

**J.Ādamsons** uzsver, ka ēkas īpašniekam jānodrošina viss, ko nomnieks – Ģenerālprokuratūra – pieprasa.

**Ē.Kalnmeiers** norāda, ka tas ir arī finansējuma jautājums.

**I.Klementjevs** jautā, kāda nākotne paredzēta bijušās Valsts drošības komitejas ēkai.

Interesējas, vai VNĪ rīko nekustamo īpašumu izsoles.

**A.Vārna** skaidro, ka izsoles notiek. Informāciju par tām VNĪ publicē savā mājaslapā, kā arī uzrunā potenciālos investorus un pircējus, kuriem attiecīgais nekustamais īpašums varētu noderēt. Kā veiksmīgu piemēru min bijušā Šķirotavas cietuma ēku pārdošanu AS “Grindeks”.

Telpas tiek arī iznomātas, ja valstij dotajā brīdī tās nav vajadzīgas.

Pārskatot nomas līgumus ar privāto sektoru, salīdzinājumā ar 2017./2018. gadu, apgrozījums audzis par pusmiljonu *euro*.

Attiecībā uz bijušās Valsts drošības komitejas ēku A.Vārna informē, ka ir izstrādāta specifikācija nomas izsolei un drīz tā tiks publiski izsludināta. Neviena no valsts iestādēm nav izteikusi vēlmi izmantot telpas minētajā ēkā. Tam ir arī objektīvi apstākļi, jo pie šīs ēkas ir tikai piecas vietas autotransporta novietošanai, līdz ar to tur nevarētu novietot tiesībaizsardzības iestāžu operatīvo transportu.

**I.Klementjevs** interesējas par Brasas cietuma ēku.

**R.Kronbergs** atbild, ka ēka netiek nodota, jo notiek kompleksa attīstība.

**A.Latkovskis** atzīmē, ka komisijas sēdēs, izskatot valsts budžeta projektu, tiesībaizsardzības iestāžu pārstāvji sūdzējās par ēku slikto stāvokli. Savukārt šobrīd ir sajūta, ka visi, izņemot ģenerālprokuroru, ir apmierināti. Vērš uzmanību uz VNĪ padomes priekšsēdētāja politisko atbildību attiecībā uz sēdē izskatāmo jautājumu.

**R.Bergmanis** interesējas, vai ir panākta konceptuāla vienošanās par to, kas pēc atsevišķu cietumu slēgšanas notiks ar vecajām ēkām.

**R.Kronbergs** informē, ka jautājums tiek risināts. Piemēram, Pārlielupes cietums atdots Jelgavas pilsētai, iemainot pret citu ēku. Šķirotavas cietums nodots VNĪ, bet par Brasas cietumu jautājums vēl nav izlemts.

Saistībā ar deputāta A.Latkovska iepriekš teikto uzsver, ka problēma ir finansējumā. Pārņemtie nekustamie īpašumi ir dažādā stāvoklī. Piemēram, ja pirms pārņemšanas īpašuma nomas maksa bijusi 1 *euro* par kvadrātmetru, valsts nekustamā īpašuma pārvaldītāji nevar to paaugstināt, jo, lai to darītu, atbilstoši Ministru kabineta noteikumiem budžetā ir jāsaņem finanšu līdzekļi. Savukārt jaunās politikas iniciatīvas ar finansējuma pieprasījumiem bieži netiek atbalstītas. Tādēļ ir jārod konceptuāls risinājums – nomas maksas automātiska noteikšana vismaz atbilstoši Ministru kabineta noteikumiem. Tas nepieciešams, lai nebūtu Valsts kontroles pārmetumu.

**J.Ādamsons** uzsver jautājuma būtību: kādēļ Tieslietu ministrijai jādomā par nomas maksu, ja īpašums pieder valstij.

**R.Kronbergs** atbild, ka tās ir ministrijas padotības iestādes. Akcentē, ka, apkopojot ministriju pieprasījumus un iesniedzot Ministru kabinetā, nekad netiek atbalstīts finansējums nomas maksu palielinājumam atbilstoši ieguldītajam. Šodien neviens neko par velti nebūvē un neinvestē.

**Ē.Kalnmeiers** informē par iespējamiem variantiem saistībā ar ēku Kalpaka bulvārī 6:

1) Prokuratūras pārvietošana uz pagaidu telpām un ēkas renovācija;

2) citas ēkas renovācija un Prokuratūras pārvietošana uz renovētajām telpām;

3) jaunas ēkas celtniecība.

Pagaidām ar VNĪ vadību risinājums vēl nav panākts, bet tas tiks rasts.

Ē.Kalnmeiers informē, ka Limbažos Prokuratūrai ir kopīgas telpas ar Valsts probācijas dienestu ēkā, kas daļēji pieder gan VNĪ, gan Nodrošinājuma valsts aģentūrai un ir ļoti sliktā stāvoklī, jo nav pienācīgi uzturēta. Tāpat problemātisks ir jautājums ar ēku Jēkabpilī, kuru būvēja Tiesu namu aģentūra. Projekts nav pienācīgi saskaņots ar Prokuratūru, un ēka uzbūvēta neatbilstoši Prokuratūras drošības prasībām. Šobrīd Prokuratūra Jēkabpilī nomā telpas no Valsts nodrošinājuma aģentūras un ir ar telpām apmierināta.

**J.Rancāns** paziņo, ka saskaņā ar iekšlietu ministra S.Ģirģena sniegto informāciju Valsts policijas telpas ir kritiskā stāvoklī. Jautā VNĪ pārstāvjiem, vai Valsts policija par šīm telpām ir spiesta maksāt VNĪ nomas maksu.

**A.Vārna** norāda, ka Valsts policijai nav nomas attiecību ar VNĪ.

**Ē.Ivanovs** informē, ka Nodrošinājuma valsts aģentūra no 2014. gada 1. jūlija ir pārņēmusi visus Iekšlietu ministrijas īpašumus, tas ir, 280 adreses ar vairāk nekā 600 ēkām un būvēm ar kopējo platību 400 tūkstoši m2. Ē.Ivanos vērš uzmanību, ka Nodrošinājuma valsts aģentūra ir tiešās pārvaldes iestāde, savukārt nomas attiecības ir tikai VNĪ ar valsti un Tiesu namu aģentūrai ar valsti. Savukārt Nodrošinājuma valsts aģentūra uztur valsts īpašumus tikai par valsts finansējumu. Ja Nodrošinājuma valsts aģentūras budžetā ir 22 miljoni *euro* nekustamā īpašuma uzturēšanai, tad no šīs summas 14 miljoni 500 tūkstoši *euro* ir tiešais transfērs no valsts, un tie tiek pārskaitīti VNĪ. Sešu īpašumu noma izmaksā 14 miljoni 500 tūkstoši *euro.* Pārējo Nodrošinājuma valsts aģentūras īpašumu uzturēšanai paliek 8 miljoni *euro*. Īpašumu uzturēšanai budžetā ir tikai 630 tūkstoši *euro* gadā jeb 102 *euro* uz vienu ēku gadā. Piemēram, ja ēkai tiek izsists logs, tas jāaizlīmē ar plēvi. Ir pārsniegta robeža, līdz kurai nekustamo īpašumu uzturēšana ir iespējama.

Ē.Ivanovs uzsver, ka valstī nedrīkst būt dažādas nekustamo īpašumu uzturēšanas koncepcijas, proti, ka valsts maksā VNĪ nomas maksu14 miljonus 500 tūkstošus *euro* par sešiem īpašumiem, un pārējie 270 valsts īpašumi ir jāuztur tikai par 630 tūkstošiem.

Ē.Ivanovs uzskata, ka ir jāizstrādā kopīgs redzējums par valsts nekustamo īpašumu uzturēšanu.

Atzīmē, ka Nodrošinājuma valsts aģentūrai piedāvā pārņemt Prokuratūras telpas, kuras varētu būt piemērotas tikai kādai atsevišķai struktūrvienībai.

Uzsver, ka, ir jābūt sadarbībai starp VNĪ, Tiesu namu aģentūru un Nodrošinājuma valsts aģentūru un jaunas ēkas ir jābūvē vienlaikus vairāku tiesībaizsardzības iestāžu vajadzībām.

Bez reāla finansējuma valsts nekustamos īpašumus nav iespējams uzturēt. Nodrošinājuma valsts aģentūra ir atdevusi VNĪ 40 nekustamos īpašumus. Sistēma ir tāda, ka līdz īpašuma atsavināšanai tas ir Nodrošinājuma valsts aģentūras bilancē, un aģentūrai par to ir jāmaksā nodokļi.

Ē.Ivanovs akcentē, ka attieksmei pret valsts īpašumiem ir jābūt vienlīdzīgai, citādi tos nebūs iespējams sakārtot. Piemēram, valsts drošības iestāžu nekustamo īpašumu sakārtošanai finansējums netiek iedalīts. Pauž negatīvu attieksmi pret to, ka jebkurā brīdī var tikt likvidēts kāds no robežkontroles punktiem. Raksturo trīs līmeņu nomas attiecības, kas, viņaprāt, nav pareizas. Norāda uz trūkumiem atkritumu izvešanas sistēmā.

Informē, ka Nodrošinājuma valsts aģentūrai apkure izmaksā 2,8 miljonus *euro* gadā, bet elektrība – 3,6 miljonus *euro* gadā. Turklāt šīs izmaksas arvien palielinās, tādēļ jau šā gada novembrī nebūs iespējams šos izdevumus segt. Uzsver, ka gan policisti, gan robežsargi sūdzas par ēku slikto stāvokli. Ir jārod risinājums, piemēram, visas ēkas jānodod VNĪ.

**K.Gruškevica** pievienojas Ē.Ivanova un J.Ādamsona aktualizētajam jautājumam, ka viss ir jāpaceļ valsts līmenī. VNĪ apzinās problēmu, un līdz šim ir analizējuši tikai sava uzņēmuma nekustamo īpašumu portfeli. Uzskata, ka Ministru kabineta līmenī būtu jāizveido darba grupa, kura apkopotu un analizētu informāciju par visiem valstij piederošajiem nekustamajiem īpašumiem. Jāizvērtē, kurus no šiem īpašumiem varētu pārdot, naudu ieguldot gan attīstībā, gan esošo ēku sakārtošanā. Tāpat pa gadiem būtu jāplāno prioritātes.

**J.Rancāns** secina, ka ir jāizveido vienota apsaimniekošanas politika.

Dod vārdu KNAB pārstāvei.

**A.Aļošina** informē, ka jau aptuveni desmit gadus Ministru kabineta līmenī ir “iesprūdusi” koncepcija par minēto jautājumu. Iemesls ir atsevišķu ministriju, piemēram, Ekonomikas ministrijas un Kultūras ministrijas iebildumi pret to, ka Rundāles pilij jāmaksā nomas maksa par pils uzturēšanu. Minētais dokuments ir izsludināts Valsts sekretāru sanāksmē, bet Ministru kabinetā nav skatīts. A.Aļošina ierosina aicināt Ministru kabinetu atjaunot sarunas par šīs koncepcijas tālāku virzību, jo līdz šim problēmas tiek risinātas tikai individuāli, atsevišķos gadījumos.

**J.Rancāns** piekrīt un paziņo, ka komisija aicinās aktualizēt minēto koncepciju un jautājuma virzību.

Jautā, VNĪ pārstāvjiem, vai eksistē kvalitātes kontrole un ir noteiktas sankcijas uzņēmējiem par nekvalitatīvu darbu. Jautājums uzdots saistībā ar VID ēkas durvīm Talejas ielā 1, kuras pēc jaunās ēkas uzcelšanas remontētas jau vairākas reizes.

**A.Vārna** informē, ka VNĪ attiecības ar darbu izpildītāju nosaka līgums. Šobrīd līgumos ir iestrādātas visas sankcijas, kuras pieļauj likums. Sankcijas tiek arī piemērotas. Diemžēl pašreizējā VNĪ vadība nevar atbildēt par vēsturiski iepriekš noslēgto līgumu saturu.

**J.Rancāns** uzsver, ka nekvalitatīvi izpildīti darbi grauj uzticību valsts varai.

Interesējas, ka notika ar tām četrpadsmit ēkām, kuras tika atbrīvotas pēc VID teritoriālo struktūrvienību pārcelšanās un jauno VID ēku Talejas ielā 1, un vai šīs ēkas tiek apsaimniekotas.

**A.Vārna** skaidro, ka ēka Eksporta ielā 6 joprojām atrodas valsts īpašumā, un VNĪ plāno šo ēku atsavināt un uz to pārvietot publiskās iestādes.

**A.Gremzde** papildina par citām ēkām.

**J.Ādamsons** rezumē, ka valstij nav vienotas koncepcijas un politikas nekustamo īpašumu apsaimniekošanā, iznomāšanā u.tml.

**J.Rancāns** jautā, vai vēl kāds vēlas ko piebilst.

*Jautājumu un piebilžu nav.*

**LĒMUMS:** nosūtīt vēstuli Ministru kabinetam, aicinot aktualizēt iepriekš minētās koncepcijas problemātiku un citu ar to saistīto dokumentu virzību Ministru kabinetā. Aicināt arī Ministru kabineta līmenī izveidot darba grupu, kura apkopotu un analizētu informāciju par visiem valstij piederošajiem nekustamajiem īpašumiem, lai izstrādātu vienotu redzējumu par turpmāku valsts nekustamo īpašumu sakārtošanu, attīstību un prioritātēm.

**J. Rancāns** pateicas uzaicinātajām amatpersonām par piedalīšanos un slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Protokolētāja D.Sunepa